Mette Gjerskov (S), 2009-04-17:
Kloden har et problem med klimaet, og det bliver vi nødt til at forholde os til.
Vi ved, at et af de områder, hvor udledningen af drivhusgasser er mest problematisk, er transportområdet, for det er her, vi ikke har særlig mange velgennemprøvede nemme løsninger.
Derfor er biobrændstoffer et element i reduktionen af CO2-udledningen fra vores transportområde, og derfor går vi fra Socialdemokratiets side meget positivt ind i drøftelserne om dette lovforslag om bæredygtige biobrændstoffer.
Det er jo sådan, at vi på EU-niveau har fået vedtaget nogle regler om certificering af biobrændstoffers bæredygtighed.
De regler kunne være bedre, det er der ingen tvivl om, men vi har dog fået et regelsæt, og derfor mener vi også, at tiden er inde til at begynde at indfase biobrændstoffer i Danmark.
Vi vil bare gerne være fuldstændig sikre på, at vi gør det på en klimarimelig måde, tror jeg man kan udtrykke det.
For det første mener vi, at vi skal have kigget på lovforslagets formålsparagraf, som siger, at det her alene handler om Danmarks klimaforpligtelser.
Det mener vi sådan set ikke det gør, vi mener ikke, at vi med lovforslaget her skal fremme, at biobrændstoffer bliver produceret et eller andet sted i verden med CO2-udledning til følge og så blive brugt i Danmark.
Vi mener, det bæredygtige jo netop ligger i, at CO2-udledningen fordeles mellem landene, og det vil sige, at hvis det kun siges i formålsparagraffen, at det handler om at sænke CO2-udledningen i Danmark og ikke på globalt plan, er lovforslaget ude på et sidespor.
Der er en lang række ting, som vi gerne vil have afklaret i udvalgsarbejdet, f.eks. om ministeren måske har drøftet med branchen, om man kunne stille nogle lidt strengere krav til bæredygtighed end dem, vi har i EU.
Og kan vi være sikre på, og kan vi få ministerens garanti for, at hun vil arbejde i EU for løbende at få strammet certificeringskravene?
Vi er jo alle sammen enige om, at de nuværende certificeringskrav til bæredygtigheden er et kompromis, vi har indgået, og derfor skal vi selvfølgelig, efterhånden som vi får erfaringerne, løbende stramme op på dem.
Vi mener også, at vi i forhold til kvalificeringskravene er nødt til at kigge på fortrængningen.
Det er et af de meget vigtige områder for bæredygtighed, som vi bliver nødt til at kigge på.
Derudover vil jeg nævne to ting, som jeg meget gerne vil have svar på.
I og med at man har udsat denne lovgivning, betyder det altså, at der kommer en manko, som vi vist plejer at kalde det, i Danmarks CO2-reduktioner, og det vil sige, at der skal findes på noget andet.
Vi skal gøre noget andet for at nedsætte CO2-udledningen i Danmark, bygge en vindmøllepark eller finde på et eller andet andet, og her har vi altså brug for nogle konkrete svar fra ministeren på, hvad ministeren egentlig har tænkt sig at gøre ved det.
Samtidig er der faktisk sat en del spørgsmålstegn ved, om det ikke er oppustede tal, der står i lovforslaget, om, hvor meget CO2-reduktion der egentlig kommer ud af forslaget.
Det vil vi også meget gerne se nogle nærmere beregninger på.
Endelig har vi brug for, at ministeren gør det fuldstændig klart, at det her kan lade sig gøre.
Kan vi overhovedet nå at få indført de regler?
Er vi sikre på, at EU-certificeringsreglerne er på plads, så vi kan nå at indføre dem i Danmark?
Er vi sikre på, at olieselskaberne kan nå at få byggetilladelse til at bygge den infrastruktur, der skal til, så vi alle sammen kan få biobrændstoffer ud i benzintankene i bilerne?
Det er en lang række spørgsmål, men det her er også en meget, meget vigtig sag.
Den har været undervejs i årevis, og vi har drømt om de her biobrændstoffer, som skulle være den store løsning på alting.
Vi tror nok ikke, de er den store løsning på alt her i verden, men de kan være et bidrag til klimasagen, og derfor går vi meget positivt ind i arbejdet med lovforslaget og vil være meget konstruktive i udvalgsarbejdet.